Daka

Daka (; ) – miestas Bangladešo viduryje, šalies sostinė ir didžiausias miestas. 18,2 mln. gyventojų (2016 m.). Miestas yra prie Dhalešvario (Dhaleswari) upės, tankiai apgyvendintame regione Gangos–Brahmaputros deltoje. Dažni potvyniai.

Daka yra svarbus verslo, kultūros ir pramonės centras; šalia yra didelis uostas Narajangandžas. Gaminamas džiutas, šilkas, medvilnės audiniai, kilimai, chemikalai, išvystyta maisto apdirbimo, juvelyrinė, gumos pramonė. Senamiestyje yra daug turgų ir smulkios gatvelės – jis labai skiriasi nuo naujųjų kvartalų, ypač Ramna Maidan, šiaurinėje miesto dalyje įkurto naujoviško kvartalo, kuriame yra daugelis vyriausybinių ir švietimo įstaigų. Dakoje vyrauja islamas, yra apie 700 mečečių. Yra parlamento rūmai (pastatyti 1982 m.), veikia Dakos universitetas (įkurtas 1921 m.), Bangladešo inžinerijos ir technologijos universitetas (1962 m.), Džahangirnagaro (Jahangirnagar) universitetas (1970 m.)

 Etimologija 
Dakos vardo kilmė nėra aiški. Ji siejama su dhak medžiu arba tokio pat vardo muzikos instrumentu. Taip pat siejama su žodžiu dhakka, reiškiančiu sargybos bokštą, kuris galėjo būti naudojamas tvirtovės reikmėms.Mamoon, Muntassir (2010) [First published 1993]. Dhaka: Smiriti Bismiritir Nogori. Anannya. p. 94. Legendos pasakoja, kad Daka buvo derlingumo deivė, o jos vardas reiškęs „paslėpta gėrybė“.

XVII a. Daka laikinai pervadinta Džahangirnagaru () mogolų imperatoriaus Džahangiro garbei.From Jahangirnagar to Dhaka. 2008-08, Thedailystar.net (tikrinta 2025-10-12).

 Istorija 
Daka tapo įžymesnė apie XVII a., valdant Mogolams: 1608–1639 ir 1660–1704 m. buvo Bengalijos sostine. Tuo metu garsėjo muslino gamyba. 1704 m. miesto svarba sumažėjo, sostinę perkėlus į Muršidabadą (Murshidabad), o 1765 m. atiteko Britų imperijai.

1947 m. padalijus Britų Indijos koloniją, Daka kartu su visu Bangladešu atiteko Pakistanui (Bangladešas vadintas Rytų Bengalijos provincija), o 1956 m. tapo provincijos sostine.

Daka smarkiai nukentėjo nuo 1971 m. nepriklausomybės karo.

 Sportas 
 Fakirerpool Young Men's Club – futbolo klubas; rungtyniavo stipriausioje šalies futbolo lygoje.Fakirerpool Young Men’s Club pagal Globalsportsarchive
 Dhaka Wanderers Club – futbolo klubas; rungtyniavo stipriausioje šalies futbolo lygoje.Dhaka Wanderers Club pagal Globalsportsarchive

 Šaltiniai 

Kategorija:Bangladešo miestai
Kategorija:Milijoniniai miestai
Kategorija:Sostinės